Karsten Nonbo (V), 2000-01-27:
Signalværdien: Regeringen taler så tit om, at en lov har den og den signalværdi.
Kan man ikke rigtig kontrollere, om en lov overholdes, ja, så har den da i det mindste en signalværdi, er regeringens motto.
Det blev sagt om lov mod forbud af salg af spiritus til mindreårige.
Jeg spurgte til lovens håndhævelse, da det første år var gået, og ganske rigtigt: ingen registrerede sigtelser, ingen gerninger til brug for politiet.
Loven blev altså overholdt af dem, der ville.
Ligegyldighed, laden stå til-signalet, sendte denne lov.
Også denne lov om indendørs hold af grise har en signalværdi.
Den sender et signal om, hvad regeringen regner dansk landbrug for: Det plager sikkert dyrene ud over alle grænser, så vi må hellere lave en lov, så det kan forhindres.
Så vi laver en effektiv lov, en lov, som i første omgang påfører landbruget nogle udgifter, så må fremtiden vise, om der er noget udbytte af det.
At pålægge landbruget større udgifter er ikke altid ensbetydende med større dyrevelfærd.
En gris kan kun svede med trynen, sagde justitsministeren ved første behandling.
For en gris på 50 kg vil fordampningen under moderate temperaturforhold udgøre 1½-2 l, skriver Forskningscenteret Foulum som svar på mit spørgsmål.
Ja, så må jeg konstatere, at en gris' tryne løber i vand hele dagen.
I øvrigt omtaler Foulums svar grise i størrelsen 25-95 kg, og alligevel fastholder regeringen stædigt 20 kg som vægtgrænse for overbrusning, selv om undersøgelserne kun går ned til 25 kg.
En gris' mulighed for varmeafgivelse opnås ved overbrusning med et vandforbrug på 0,3 l pr. gris pr. døgn, og selv i ekstreme varmeperioder behøver en gris overbrusning på mindre end 1 l i døgnet, slutter Foulum.
Det Veterinære Sundhedsråd siger: »Vægtgrænsen for krav til overbrusningsanlæg sættes op til 30 kg, fordi de fleste salgssystemer er indrettet således, at grisene flyttes til ung- eller slagtesvinestalden ved 20-30 kg's vægt og ofte i forbindelse med salg. Sundhedsrådet finder det derfor uhensigtsmæssigt at fastsætte vægtgrænsen til 20 kg og derved pålægge svineproducenterne at installere et overbrusningsanlæg, hvor der ikke eller kun i ringe omfang er behov.«
Dette siger Sundhedsrådet.
Alligevel fastholder regeringen det stædigt uden saglige argumenter.
Landboforeningerne udtaler, efter at vi forespørger dem under udvalgsarbejdet, at de er enige med Det Veterinære Sundhedsråd om, at en vægtgrænse på 20 kg er uhensigtsmæssig, og at den mest hensigtsmæssige grænse er 30 kg. Og så siger Landsforeningen af Danske Svineproducenter, at der desuden i nyt staldbyggeri er så gode ventilationssystemer, at overbrusning er unødvendig.
Hvad nytter et godt ventilationssystem, når regeringen har stillet det på gennemtræk, spørger jeg.
Jo, den kan rent faktisk skade.
Hvis man vil overholde loven uden hensyn til grisenes velfærd, så tager man bare grisene ud af fravænningsstalden, når de når de 20 kg, og sætter dem ind til de ældre grise.
Vupti, så er loven overholdt, men grisene har fået det ringere.
Jeg skal anmode om, at sagen sendes tilbage til udvalget mellem anden og tredje behandling.
Jeg kunne forestille mig, at skatteministeren siger, at når det regner på præsten, så drypper det på degnen: Det giver nogle større afgifter.
Eller sagt med andre ord: Når det regner på svinet, så hjælper det på grinet.